Broj: 711-I-249-M-37/23-02-24

Zagreb, 06. veljače 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka i Aleksandre Jozić-Ileković, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Željka Ilića,** **direktora trgovačkog društva ZELENJAK PLIN d.o.o. za distribuciju i opskrbu plinom,** za davanjem mišljenja Povjerenstva,na 203. sjednici održanoj dana 06. veljače 2023.g. daje sljedeće

**MIŠLJENJE**

**Sukladno odredbama ZSSI-a nema zapreke da se obveznik Željko Ilić, po prestanku obnašanja dužnosti direktora trgovačkog društva ZELENJAK PLIN d.o.o. za distribuciju i opskrbu plinom, zaposli u navedenom trgovačkom društvu na radnom mjestu prema svojoj stručnoj spremi temeljem ugovora o radu kojim ostvaruje pravo na zaposlenje nakon prestanka mandata.**

Obrazloženje

Zahtjev za davanjem mišljenja Povjerenstva podnio je obveznik Željko Ilić, direktor trgovačkog društva ZELENJAK PLIN d.o.o. za distribuciju i opskrbu plinom. U Povjerenstvu zahtjev je zaprimljen 06. veljače 2023. pod poslovnim brojem 711-U-2671-M-37/23-01-1, povodom kojeg se vodi predmet broj M-37/23.

Člankom 3. stavkom 1. podstavkom 40. propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici ZSSI-a.

Uvidom u sudski registar Trgovačkog suda u Zagrebu utvrđeno je da je pod brojem MBS: 080644917 upisano trgovačko društvo ZELENJAK PLIN d.o.o. za distribuciju i opskrbu plinom te da je jedini osnivač navedenog društva trgovačko društvo ZELENJAK d.o.o. za obavljanje komunalnih usluga koje je upisano u sudski registar Trgovačkog suda u Zagrebu pod brojem 080360541 i čiji su osnivači Grad Klanjec, Općina Tuhelj, Općina Kraljevec na Sutli, Općina Kumrovec, Općina Zagorska sela i Općina Desinić. Slijedom navedenog, Željko Ilić, kao direktor trgovačkog društva ZELENJAK PLIN d.o.o. za distribuciju i opskrbu plinom dužan je pridržavati se odredaba ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da je zaposlen na radnom mjestu direktora u trgovačkom društvu ZELENJAK PLIN d.o.o. za distribuciju i opskrbu plinom temeljem ugovora o radu u kojem je naznačeno da po prestanku mandata direktora ima pravo na zaposlenje u društvu u radnom mjesto sukladno stručnoj spremi. Nadalje navodi da je prije mandata direktora bio zaposlen na neodređeno vrijeme u trgovačkom društvu ZELENJAK d.o.o. za obavljanje komunalnih usluga, a koje je jedini osnivač trgovačkog društva ZELENJAK PLIN d.o.o. te stoga postavlja upit smije li sukladno ZSSI-a ostvariti navedeno pravo iz ugovora o radu po prestanku mandata direktora.

Povjerenstvo ističe kako odredbama ZSSI-a nije propisana zabrana zaposlenja obveznika po prestanku mandata u trgovačkom društvu u kojem je obnašao dužnost, međutim, napominje da navedeno mora biti provedeno sukladno propisima kojima se uređuje radni odnosi i sukladno stručnoj spremi obveznika.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Željko Ilić, putem e-maila
2. Objava na internetskoj stranici Povjerenstva
3. Pismohrana